b'\n_START_ARTICLE_\nMaklen\n_START_SECTION_\nOpis\n_START_PARAGRAPH_\nMaklen ima mo\xc4\x8dno, v\xc4\x8dasih zavito deblo in lahko zraste do 20 metrov visoko. Kro\xc5\xa1nja drevesa je okrogla, lubje pa je sivorjavo in precej hrapavo, skorja pa se mre\xc5\xbeasto lupi._NEWLINE_Listi so dokaj majhni in so dlanasto deljeni na 3 do 5 krp, od katerih je srednja lahko \xc5\xa1e dodatno deljena. Listi so usnjati in debeli. Po zgornji strani so temno zeleni, po spodnji strani pa so svetlej\xc5\xa1i in dlakavi. V jeseni se obarvajo rumeno ali rde\xc4\x8dkasto, nato pa odpadejo._NEWLINE_Cvetovi so zelenkasto rumeni, zdru\xc5\xbeeni pa so v pokon\xc4\x8dna socvetja. Iz njih se razvijejo krilati plodi\xc4\x8di, ki so sprva zdru\xc5\xbeeni po dva in dva, ko pa dozorijo se razpolovijo. Semena se proti tlem spustijo tako, da se vrtijo okoli lastne osi in spominjajo na drobne helikopterje. Semena dose\xc5\xbeejo do 4 centimetre v dol\xc5\xbeino, krila pa na bazi niso zo\xc5\xbeana.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nMaklen najpogosteje raste na apnen\xc4\x8dastih tleh, raste pa v Evropi, na Krimu, Kavkazu, Mali Aziji, severni Perziji, pa vse do Severne Afrike. Zaradi trdega in trpe\xc5\xbenega lesa, so iz maklen \xc5\xbee od nekdaj uporabljali za izdelavo kopij in sulic. Pri nas je maklen dokaj pogost, ni pa gospodarsko pomemben._NEWLINE_Maklen je izjemno priljubljen tudi med gojitelji bonsaijev .'